Diari Oficial de la Generalitat Valenciana


Sumari del DOGV 5611, del 02-10-2007 (2007/11279)

ORDRE de 10 de setembre del 2007 de la Conselleria de Medi Ambient, Aigua, Urbanisme i Habitatge, per la qual s'aproven mesures per al control de les espècies vegetals exòtiques invasores a la Comunitat Valenciana
---------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/09/10/(2)/dof/vci/html**

### Dades del document

Número de DOGV
:   5611

Data del DOGV
:   02-10-2007

Secció del DOGV
:   I. DISPOSICIONS GENERALS

Número del document
:   2007/11008


Data del document
:   10-09-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * control fitosanitari
    * protecció de la flora
    * legislació
    * tractament fitosanitari

ORDRE de 10 de setembre del 2007 de la Conselleria de Medi Ambient, Aigua, Urbanisme i Habitatge, per la qual s'aproven mesures per al control de les espècies vegetals exòtiques invasores a la Comunitat Valenciana [2007/11979]  
Des de mitjans del segle XX, les invasions biològiques generen creixents problemes econòmics, ecològics i de salut a tot el planeta. Per aquesta raó, el seu control s'ha convertit en una de les línies prioritàries d'actuació per a la conservació del medi natural. Les espècies invasores modifiquen profundament l'estructura, la composició i el funcionament d'ecosistemes complets ?com ocorre amb els hàbitats dunars, els boscos riparis o els aiguamolls- i comprometen la viabilitat de nombroses espècies autòctones de flora i fauna.   
La Unió Internacional per a la Conservació de la Naturalesa considera que les invasions biològiques són la segona causa, per darrere de la destrucció directa de l'hàbitat, de desaparició d'espècies a tot el planeta. Per això, aquest organisme recomana prestar una atenció proporcional a la seua gravetat al control de les espècies invasores. En aquest sentit, el Consell d'Europa ha elaborat i editat l'Estratègia europea sobre espècies exòtiques invasores (2004). Aquesta última institució exhorta, des de principis de 1980, els estats membres a prohibir la introducció d'espècies no natives en el medi, a establir mesures preventives i posar en marxa programes per al seu control.   
A Espanya, l'art. 27.B de la Llei 4/1989 de 27 de març, de conservació dels espais naturals i de la fauna i flora silvestre, estableix que les administracions públiques han d'evitar la proliferació de les espècies al·lòctones. Igualment, en matèria programàtica, l'Estratègia espanyola per a la conservació i l'ús sostenible de la diversitat biològica (1999), conté diverses referències a la necessitat establir mesures preventives, de control i d'eradicació d'aquestes espècies.  
El compliment de les directrius i els preceptes legals esmentats ha d'incloure tant mesures pròpies d'execució directa de les administracions autonòmiques, com marcs normatius que vinculen la ciutadania, i que eviten la consolidació de conductes que afavorisquen les invasions biològiques. A més, la conselleria competent per raó de la matèria ha de vetlar per a garantir que, tant pel que fa als mitjans humans i financers, com pel que fa a les activitats tècniques, inversions en camp i en la seua programació, es combinen adequadament els fronts esmentats de prevenció i control de l'expansió de les plantes invasores. Per tot això, i ateses les facultats que em confereix l'article 28.E de la Llei 5/1983, de 30 de desembre, de Govern Valencià, modificada per la Llei 12/2007, de 20 de març, de la Generalitat,  
ORDENE  
Article 1. Objecte i àmbit d'aplicació  
L'objecte d'aquesta ordre és prevenir la implantació d'espècies vegetals exòtiques invasores a la Comunitat Valenciana i controlar les poblacions existents d'aquestes espècies.  
Aquesta ordre s'aplicarà a aquelles espècies exòtiques amb tendència poblacional expansiva, amb capacitat per a transformar els sistemes naturals o perjudicar hàbitats o espècies prioritaris de la Directiva 92/43/CE o a tàxons amenaçats de flora o fauna silvestre. També s'aplicarà a les espècies exòtiques el comportament invasor de les quals haja sigut demostrat en altres regions del món amb característiques ecològiques semblants i que s'han naturalitzat a la Comunitat Valenciana.  
Article 2. Recopilació de la informació  
Es recopilarà la informació adequada de les espècies vegetals invasores que provoquen els majors impactes en el medi valencià. A més, s'elaborarà una llista d'espècies el comportament invasor de les quals haja sigut demostrat en altres regions de característiques ecològiques semblants i la presència de les quals s'haja constatat en el medi natural de la Comunitat Valenciana. Així mateix, s'establirà, com a part del Banc de Dades de la Biodiversitat, una base de dades de localització d'aquestes espècies, que permeta el seguiment de l'evolució de les poblacions i l'optimització de les actuacions de control.  
Article 3. Establiment d'una xarxa de detecció primerenca  
Per a detectar en la seua fase inicial les invasions per espècies exòtiques, s'establirà una xarxa de detecció, de la qual formaran part els agents ambientals de la conselleria competent per raó de la matèria, com també altres entitats o particulars interessats. Els participants en aquesta xarxa rebran la formació adequada a fi que puguen identificar els tàxons exòtics en camp.  
Article 4. Prevenció de noves introduccions en el medi  
Amb caràcter general, es prohibeix facilitar la implantació, sembrar o plantar les espècies previstes en els annexos en terrenys forestals, entesos aquests conforme a l'article 2 de la Llei 3/1993, de 9 de desembre, forestal de la Comunitat Valenciana, i articles concordants del seu reglament, com també a les zones humides del catàleg aprovat per acord de 10 de setembre de 2002, del Govern Valencià (DOGV 4336, del 16/09/2002).  
De la mateixa manera, es prohibeix depositar restes vegetals de les espècies de l'annex I als terrenys previstos en el paràgraf anterior. En el cas de les espècies de l'annex II, les restes vegetals només podran ser depositades quan hagen sigut prèviament triturades i no siguen portadores de propàguls que puguen donar lloc a nous focus.   
A més, des de l'entrada en vigor de l'ordre, es prohibeix la utilització de les espècies dels annexos en les plantacions o sembres que es realitzen en vies de comunicació que travessen sòl no urbanitzable.   
Les limitacions pel que fa a la sembra o plantació de les espècies dels annexos no hauran d'afectar:  
Els enjardinaments dels particulars en l'àmbit de la seua propietat, sempre que no impliquen un risc constatable de dispersió.  
Els vivers tocant a terreny forestal, sempre que no impliquen un risc constatable de dispersió.  
Article 5. Actuacions de control  
La conselleria competent per raó de la matèria podrà redactar i aplicar, en funció de les disponibilitats pressupostàries, plans de control i substitució de les espècies exòtiques previstes en els annexos que es localitzen a forests del Catàleg d'utilitat pública o a forests propietat de la Generalitat Valenciana, o sota la seua competència de gestió. S'exclouran d'aquest procés els espècimens que es consideren monumentals segons la Llei 4/2006 de 19 de maig, de la Generalitat, de protecció del patrimoni arbori monumental de la Comunitat Valenciana. Els plans de control hauran de preveure:  
1. Mesures preventives, que prevegen una estratègia primerenca de detecció i eliminació en els estadis inicials de la invasió.  
2. Mesures de contenció per a frenar l'avanç d'una espècie concreta, o d'eradicació si això resulta possible. El pla de control haurà de tenir en compte el grau d'implantació del tàxon espècie, la dificultat que comporta el seu control i els seus efectes, tant sobre el medi com sobre les activitats econòmiques que aquest sustente. En funció d'aquestes consideracions, els plans de control podran establir àrees en què les actuacions diferisquen en la seua intensitat.  
3. Per al control d'espècies invasores en hàbitats naturals, excepte en aquells casos en què l'actuació amb mitjans químics siga la més adequada i sempre amb un informe previ tècnic que determine la seua idoneïtat, s'utilitzaran mitjans manuals o mecànics.  
4. Un programa de seguiment de les localitats on s'han dut a terme actuacions de contenció o eradicació, amb la finalitat d'evitar processos de recolonització.  
5. Si fóra necessari, un programa de restauració dels hàbitats afectats, a fi d'augmentar la seua resistència enfront d'invasions biològiques.  
6. Un programa de divulgació, l'objecte del qual siga la difusió del concepte de tinença responsable de les plantes exòtiques invasores, i incidisca en com poden evitar-se els riscos per al medi natural associats amb el cultiu d'aquestes espècies i les alternatives que poden emprar-se.  
Article 6. Actuacions urgents de control  
En casos greus i independentment del contingut dels annexos, es duran a terme actuacions d'eradicació sense necessitat redacció de plans de control sobre les poblacions d'espècies vegetals exòtiques que:  
1. Afecten espècies i a hàbitats prioritaris previstos en la Directiva europea d'hàbitats 92/43/CEE.  
2. Posen en perill a tàxons amenaçats de flora o fauna silvestre inclosos en els catàlegs nacionals o autonòmics.  
Article 7. Infraccions i sancions  
Les infraccions al que disposa aquesta ordre se sancionaran d'acord amb la Llei 4/1989, de conservació dels espais naturals i de la flora i fauna silvestre.  
DISPOSICIÓ FINAL  
Aquesta ordre vigirà a partir de l'endemà de la publicació en el Diari Oficial de la Comunitat Valenciana.  
València, a 10 de setembre de 2007  
El conseller de Medi ambient, Aigua, Urbanisme i Habitatge  
José Ramón García Antón  
ANNEX I  
Espècies exòtiques la sembra, plantació o abandó de restes de les quals es troba sotmesa a limitacions específiques a la Comunitat Valenciana  
Agave spp, piteres ?totes les espècies?.  
Àloe arborescens, aloe  
Aptenia lancifolia  
Araujia sericifera, miraguà de jardí  
Arctotheca calendula  
Azolla filiculoides  
Carpobrotus, curatalls, bàlsam ?totes les espècies-  
Cenchrus ciliaris  
Chloris gayana  
Cortaderia selloana, plomall de la pampa  
Cyperus alternifolius subsp flabeliformis, paraigüets  
Disphyma crassifolium, cabellera de la reina  
Egeria densa   
Eichhornia crassipes, jacint d'aigua  
Elodea canadensis, elodea  
Gazania, gazània ?totes les espècies-  
Helianthus tuberosus, nyàmera  
Heteranthera llimosa  
Ipomoea cairica  
Ipomoea purpurea   
Ipomoea indica, campanetes de jardí  
Lonicera japonica, lligabosc japonés  
Ludwigia ?totes les espècies-  
Oenothera biennis, enotera groga  
Opuntia spp; figa palera ?totes les espècies, incloses Cylindropuntia, Platyopuntia, Brasiliopuntia, Austrocylindropuntia-  
Oxalis pes-caprae, vinagrella ?només al medi dunar-  
Pelargonium capitatum, malva-rosa  
Pennisetum clandestinu, kikuyu  
Pennisetum setaceum, rubrum  
Pennisetum villosum  
Salvinia natans  
Tradescantia, tradescàntia ?totes les espècies-  
Yucca aloifolia, iuca de fulla d'aloe  
ANNEX II  
Espècies exòtiques la sembra o plantació de les quals es troba sotmesa a limitacions específiques a la Comunitat Valenciana i els restes de les quals poden ser depositades en el medi, sempre que hagen sigut triturades prèviament i no siguen portadores de propàguls que puguen donar lloc a nous focus.  
Acacia cyclops  
Acacia farnesiana  
Ailanthus altissima, ailant  
Arundo donax, canya. Només podran depositar-se, triturades, les parts aèries, no els rizomes  
Nicotiana glauca, tabac de jardí  
Ricinus communis; ricí  
Robinia pseudoacacia; falsa acàcia  
Solanum bonariense


Còpia Permalink ELI